Ettepanek: EUROOPA PARLAMENDI JA NÕUKOGU OTSUS Globaliseerumisega Kohanemise Euroopa Fondi kasutuselevõtmise kohta kooskõlas Euroopa Parlamendi, nõukogu ja komisjoni 17. mai 2006. aasta institutsioonidevahelise kokkuleppe (eelarvedistsipliini ja usaldusväärse finantsjuhtimise kohta) punktiga 28 (taotlus EGF/2011/013 DK/, DK/Flextronics, Taani) /* COM/2012/0623 final */





SELETUSKIRI Euroopa Parlamendi, nõukogu ja komisjoni 17. mai 2006. aasta eelarvedistsipliini ja usaldusväärset finantsjuhtimist käsitleva institutsioonidevahelise kokkuleppe[1] punkt 28 võimaldab paindlikkusmehhanismi kaudu kasutada Globaliseerumisega Kohanemise Euroopa Fondi (EGF, edaspidi ka „fond”) igal aastal mahus, mis täiendab finantsraamistiku asjaomastes rubriikides ettenähtud assigneeringuid kuni 500 miljoni euroga. Fondist abi saamise tingimused on sätestatud Euroopa Parlamendi ja nõukogu 20. detsembri 2006. aasta määruses (EÜ) nr 1927/2006 Globaliseerumisega Kohanemise Euroopa Fondi loomise kohta[2]. 21. detsembril 2011 esitas Taani taotluse EGF/2011/013 DK/Flextronics, et saada fondist rahalist toetust seoses Taanis toimunud koondamistega ettevõttes Flextronics International Denmark A/S (edaspidi „Flextronics Denmark”). Pärast taotluse põhjalikku läbivaatamist otsustas komisjon, et määruse (EÜ) nr 1927/2006 artikli 10 kohaselt on kõik kõnealuses määruses sätestatud tingimused rahalise toetuse saamiseks täidetud. TAOTLUSE KOKKUVÕTE JA ANALÜÜS Põhiandmed: || EGFi viitenumber || EGF/2011/013 Liikmesriik || Taani Artikkel 2 || (c) Põhiettevõte || Flextronics International Denmark A/S Tarnijad ja tootmisahela järgmise etapi tootjad || 0 Vaatlusperiood || 1.7.2011 – 31.10.2011 Individuaalsete teenuste osutamise alguskuupäev || 21.3.2012 Taotluse kuupäev || 21.12.2011 Koondamisi vaatlusperioodil || 216 Koondamisi enne ja pärast vaatlusperioodi || 87 Toetuskõlblikke koondamisi kokku || 303 Eeldatav meetmetes osalevate koondatute arv || 153 Individuaalsete teenustega seotud kulud (eurodes) || 1 972 381 Fondi toetuse rakendamisega seotud kulud[3] (eurodes) || 136 712 Fondi toetuse rakendamisega seotud kulud (%) || 6,48 Kogueelarve (eurodes) || 2 109 093 Fondi toetus eurodes (65 %) (eurodes) || 1 370 910 1. Taotlus esitati komisjonile 21. detsembril 2011 ning sellele lisati täiendavat teavet viimati 23. augustil 2012. 2. Taotlus vastab fondi vahendite kasutamise tingimustele, mis on sätestatud määruse (EÜ) nr 1927/2006 artikli 2 punktis c, ning see on esitatud kõnealuse määruse artiklis 5 sätestatud kümnenädalase tähtaja jooksul. Koondamiste seos globaliseerumisest tingitud oluliste struktuurimuutustega maailmakaubanduses või ülemaailmse finants- ja majanduskriisiga 3. Taani väitel on ettevõttes Flextronics Denmark toimunud koondamised maailma kaubanduses toimunud oluliste struktuurimuutuste otsene tagajärg Flextronics Denmarki poolt pakutavate teenuste, st algsete elektrooniliste seadmete valmistajatele osutatavate projekteerimis- ja elektroonika tootmise teenuste valdkonnas. 4. Flextronics International Denmark A/S (ettevõtte täielik nimi) loodi 2004. aastal osana ettevõttest Flextronics International Ltd, mis registreeriti 1990. aastal Singapuris. See ettevõtte oli algselt tekkinud 1969. aastal Silicon Valleys asutatud Ameerika Ühendriikide ettevõttest. CircuitsAssembly.com[4] paigutas 2011. aastal Flextronicsi tulude poolest elektroonika tootmise teenuseid osutatavate ettevõtete hulgas teisele kohale maailmas. 5. Viimasel ajal on valitsenud suundumus viia elektrooniliste seadmete tootmine üle Aasiasse ja Flextronics järgis seda – Singapuri peakontoris otsustati sulgeda Taani ettevõte ja laieneda samaaegselt Euroopast väljapoole. Flextronics International Ltd. arenguplaanide alla kuulub ka suurte tootmisparkide loomine Lõuna-Ameerikas ja Kagu-Aasias[5]. 6. Olulise osa Flextronics Denmarki toodangust moodustasid trükkplaadid (PCB), mida sisaldavad kõik elektroonilised seadmed, näiteks mälukaardid, elektroonilised mängud, digitaalkaamerad, mobiiltelefonid, personaalarvutid, jne. Kui ettevõte hakkas nimetatud toodangut tellima oma tütarettevõttelt Multek, ühelt maailmas enim tuntud trükkplaatide tarnijalt, kes pakub üheastmelisi siduslahendusi elektroonikatööstuses, kaotas Flextronics International Ltd. huvi Flextronics Denmarki toodangu ja Euroopa trükkplaatide turu vastu. 7. 1978. aastal asutatud ettevõttes Multek töötab hetkel üle 12 000 töötaja kogu maailmas. Nad töötavad kümnes tehases neljal eri kontinendil. Euroopasse on jäänud ainult 420 töötajat (jäikade trükkplaatide tootmine Saksamaal) ja Ameerika Ühendriikidesse 370 töötajat, sellal kui Hiinas laienevad kiiresti tootmiskohad (10 900 töötajat), mis varustavad Lõuna-Aasia kasvavat elektroonikatööstust. 8. Jaapan ja Vaikse ookeani äärne Aasia piirkond hõlmavad suure osa ülemaailmsest trükkplaatide turust nagu India ja Hiinagi. Nende riikide ühe kasvava tähtsuse peamine põhjus on sealse elektroonikatootmise kiire laienemine, milles on märkimisväärne roll soodsatel tööjõu- ja tootmiskuludel[6]. 9. Kuna Euroopas kahanes elektroonikaturg üldiselt ja trükkplaatide osas eriti märkimisväärselt, tehti ettevõtte peakontoris otsus sulgeda Flextronics Denmark 2011. aasta augustis. Koondamiste arvu tõendamine ja vastavus artikli 2 punktis c esitatud kriteeriumidele 10. Taani esitas oma taotluse määruse (EÜ) nr 1927/2006 artikli 2 punktis c sätestatud sekkumiskriteeriumide alusel, mis lubavad liikmesriigil erakorralistel asjaoludel, mida asjaomane liikmesriik nõuetekohaselt tõendab, esitada taotluse fondist toetuse saamiseks isegi juhul, kui punktides a ja b sätestatud sekkumiskriteeriumid ei ole täielikult täidetud, tingimusel et koondamistel on tugev negatiivne mõju tööhõivele ja kohalikule majandusele. 11. Taotluses viidatakse 216 koondamisele ettevõttes Flextronics International Denmark A/S neljakuulise vaatlusperioodi jooksul 1. juulist 2011 kuni 31. oktoobrini 2011 ning väljaspool vaatlusperioodi toimunud 87 koondamisele, mis on seotud sama kollektiivse koondamisega. Kõikide 303 koondamiste arv määrati kindlaks määruse (EÜ) nr 1927/2006 artikli 2 teise lõigu esimese taande kohaselt. 12. Taani väidab, et taotlus esitati erakorralistel asjaoludel ja põhjendab EGFi toetuse taotlust kõnealuse tööandja tähtsa rolliga kohalikul tööjõuturul, Skive valla tööjõuturul valitseva olukorra ja samuti demograafilise arenguga. Flextronics Denmarki sulgemine toimus pärast seda, kui piirkonna olulised tööandjad, näiteks Metallic, Nørhaven, Jamo, Royal Greenland, Bodisen ja Danish Crown, olid sulgenud mitu ettevõtet või viinud ettevõtte tegevuse üle teise kohta. Taani ametiasutuste kinnitusel oli Flextronics Denmark sulgemise ajal kõige olulisem tööstussektori tööandja piirkonnas. 13. Taani ametiasutused on samuti arvamusel, et kõnealuse juhtumi puhul esinevad erakorralised asjaolud, kuna Skive vald moodustab osa Midtjyllandi piirkonnast, millele globaliseerumine on viimastel aastatel negatiivselt mõjunud, ja millele taotleti EGFi toetust nii 2010. kui ka 2012. aastal (EGF/2010/017 ja EGF/2012/003). Mõlemal korral toimusid koondamised kontsernis Vestas, st 813 töötajat koondati 2009. aasta juunist 2010. aasta märtsini ja 569 töötajat koondati 2012. aastal. Peale Lõuna-Taanis asuvast Varde piirkonnast pärit töötajate pärinesid ülejäänud koondatud töötajad Midtjyllandi piirkonnast, kus asub Skive vald. Seetõttu pakub tööjõuturg Flextronicsist koondatud töötajatele veelgi vähem võimalusi. 14. Peale selle, et Skive vallas on piiratud tööjõuturu võimalused, valitseb seal kogu Midtjyllandi ja Vestjyllandi piirkonnaga võrreldes selgemalt täheldatav negatiivne suundumus töötuse määras. 2011. aasta novembris oli töötuse määr Skives 5,6 % ja see näitaja oli 2012. aasta märtsiks tõusnud 7 %-ni, sellal kui Midtjyllandis oli 2011. aasta novembris vastav näitaja 5,2 % ja 2012. aasta märtsis 6 % (Vestjyllandis olid need näitajad vaatlusalusel perioodil 5 % ja 6 %). 15. Ajavahemikul 2006–2011 vähenes Skive vallas tööstussektori töökohtade arv 35 % võrra. Ajavahemikul 2008–2010 kaotati selgelt rohkem töökohti (7,5 %) kui ülejäänud Taanis (4 %) või eelkõige võrreldes Midtjyllandi piirkonnaga (4,5 %). 16. Skive valda iseloomustab kvalifitseerimata tööjõu suurem osakaal (20,1 %) võrreldes ülejäänud Taaniga (18,1 %). Seal on samuti rohkem üksnes alghariduse omandanud töötajaid (35,5 %), ülejäänud Taanis on vastav näitaja 29,3 %. 17. 2010. aasta tööjõuturu näitajate kohaselt moodustasid 2,2 % rahvastikust töötud, 3 % olid ajutiselt tööta jäänud ja 20 % töötasid madalat kvalifikatsiooni nõudvatel töökohtadel ning ainult 4,6 % elanikest töötas kõrgemat kvalifikatsiooni nõudvatel töökohtadel. Arvatakse, et Flextronics Denmarkis toimunud koondamised halvendavad Skive tööjõuturu olukorda veelgi, eriti madala kvalifikatsiooniga töötajate osas. 18. Taani ametiasutused viitavad samuti demograafilise struktuuri märkimisväärsele halvenemisele, mida on täheldatud alates 2006. aastast, kui algas tootmissektori töökohtade vähenemine. Vallast on lahkunud noored ja parema haridusega töötajad, et otsida tööd mujalt. Võttes arvesse nimetatud asjaolusid, on Taani ametiasutuste arvates tööjõuturu edasine areng suures ohus ja seetõttu soovivad nad Flextronicsist koondatud töötajate oskusi täiustada, et pakkuda neile töövõimalusi Skive vallas. 19. Eespool nimetatid arvestades võib tõdeda, et koondamised mõjutavad piirkondlikku ja kohalikku majandust väga negatiivselt. Selgitus koondamiste ettenägematuse kohta 20. Taani ametiasutused väidavad, et koondamisi ei osatud ette näha, kuna ajavahemikul 2004-2011 läks ettevõtte Flextronics Denmark A/S väga hästi. 2010. aastal töötas seal 420 töötajat ja ettevõte oli suurim tööstussektori tööandja Skive vallas. Flextronics Denmark deklareeris 2010. aasta raamatupidamise aruandes oma tuludeks 11,2 miljonit Taani krooni (ligikaudu 1,5 miljonit eurot). 21. Suurepäraseid majandustulemusi arvestades oli täiesti ootamatu, kui peakontor hakkas 2011. aasta alguses Skives töötajaid koondama pärast seda, kui ta oli kaotanud huvi Taani turu vastu. Ehkki tegevjuht püüdis ettevõtet päästa uue strateegia ja tootmise mitmekesistamise abil, otsustas Flextronics Int. Ltd. 2011. aasta augustis Skives oleva tehase sulgeda. Töötajaid koondanud ettevõtete andmed ning toetust vajavate töötajate kirjeldus 22. Taotlus käsitleb ettevõttes Flextronics Denmark toimunud 303 koondamist, millest 153 puhul eeldatakse, et need osalevad meetmete rakendamises. 23. Toetust vajavad töötajad jagunevad järgmiselt. Kategooria || Arv || Protsent Mehed || 72 || 47,06 Naised || 81 || 52,94 ELi kodanikud || 150 || 98,04 ELi mittekuuluvate riikide kodanikud || 3 || 1,96 15–24aastased || 5 || 3,27 25–54aastased || 118 || 77,12 55–64aastased || 30 || 19,61 üle 64aastased || 0 || 0,00 24. Sihtrühmaks olevatest töötajatest seitsmel on pikaajaline terviseprobleem või puue. 25. Elukutsete lõikes on jagunemine järgmine: Kategooria || Arv || Protsent Juhid || 3 || 1,96 Spetsialistid || 3 || 1,96 Tehnikud ja tehnilised töötajad || 20 || 13,07 Ametnikud || 6 || 3,92 Oskus- ja käsitöölised || 10 || 6,54 Seadme- ja masinaoperaatorid || 110 || 71,89 Lihttöölised || 1 || 0,65 26. Kooskõlas määruse (EÜ) nr 1927/2006 artikliga 7 on Taani kinnitanud, et fondi toetuse rakendamise eri etappides ja eelkõige sellele juurdepääsu puhul on kohaldatud ning kohaldatakse jätkuvalt naiste ja meeste võrdõiguslikkuse ning mittediskrimineerimise põhimõtteid. Asjaomase territooriumi ning selle asutuste ja sidusrühmade kirjeldus 27. Skive vald asub maapiirkonnas Midtjyllandi loodeosas. Sealne rahvaarv on viimastel aastatel järk-järgult vähenenud ja 2011. aastal oli Skives 47 928 elanikku. Valla pindala on 690,7 km2 ja rahvastiku tihedus 69,5 inimest km2 kohta. Ehkki Skive asub maapiirkonnas Taani välisosas, on seal tööstusel oluline roll – s kolm kümnest erasektori töötajast töötab tööstuses. Ent alates 2006. aastast on sealt lahkunud suuremad tööstusharud ja ajavahemikul 2008–2010 on Skive kaotanud umbes 2 000 töökohta tööstussektoris, mitmed neist üleilmastumise tõttu. 2011. aasta juunis oli 12 % 3F (madala kvalifikatsiooniga töötajaid esindav ametiühing) liikmetest töötud. Analüüsis Midtjyllandi piirkonna tulevaste pädevuste vajaduste kohta 2020. aastani tehti kindlaks uued majanduskasvu valdkonnad: energia ja keskkond, meditsiini / tervishoiu info- ja sidetehnoloogia, turism ja toidutööstus[7]. 28. 2007. aastal viis Taani läbi põhjaliku kohalike ja piirkondlike omavalitsuste reformi, millega anti kohalikele omavalitsustele suuremad volitused. Nüüd on neil tööhõivega seotud uued kohustused. Omavalitsuste tasandil on loodud tööhõivekeskused, et tagada kõikidele inimestele ja ettevõtetele ühine juurdepääs riikliku tööhõivetalituse tegevusele. Lisaks on kohalikul, piirkondlikul ja riiklikul tasandil loodud tööhõivenõukogud, mis esindavad tööjõuturu osapooli. 29. Selle taotluse puhul on peamine sidusrühm Skive vald. Teised sidusrühmad on üksikasjalikumalt esitatud allpool olevas punktis 37. Koondamiste eeldatav mõju kohalikule, piirkondlikule ja riigi tööhõivele 30. Flextronics Denmark oli valla suurim tööandja nii kõrgema kui ka madala kvalifikatsiooniga töökohtade puhul. Flextronicsi sulgemine järgnes mitmete tootmisettevõtete sulgemisele viimaste aastate jooksul. Näiteks Metallic, Nørhaven, Jamo, Royal Greenland, Bodisen ja Danish Crown, olid sulgenud mitu ettevõtet või piirkonnast lahkunud. 31. Pärast nimetatud sulgemisi kolisid kõrgemalt haritud töötajad muudesse tööstuspiirkondadesse, sellal kui madala kvalifikatsiooniga ja vähem haritud inimesed jäid enamasti paigale ja töötuks. Kuna ligikaudu 190 Flextronics Denmarkist koondatud töötajat on madala kvalifikatsiooniga, tõuseb madala kvalifikatsiooniga töötute osakaal piirkonnas tõenäoliselt kahe protsendipunkti võrra. 32. Midjutlandi tööhõive piirkonna ametiasutused avaldasid 2012. aasta mais tööjõuturu olukorda käsitleva küsimustiku, kust ilmneb selgelt, et kvalifitseerimata töötajatel – nii meestel kui naistel – on teiste elanikerühmadega võrrreldes suurem oht jääda pikaajaliselt töötuks. Arvestades Flextronicsist koondatud madala kvalifikatsiooniga töötajate suurt osakaalu, on nendel töötajatel suurem risk jääda pikaajaliselt töötuks. 33. Kohalikud omavalitsused tegid kindlaks, et koondatud töötajate haridustaseme ja valla demograafilise olukorra vahel on otsene seos. Nad ennetavad nõiaringi tekkimist, mille puhul madal haridustase võib viia töötuseni ja see omakorda halvendada demograafilist olukorda. Selle vältimiseks tahavad omavalitsused oma jõupingutuste kõrval kasutada ka EGFi vahendeid. Rahastatav individuaalsete teenuste kooskõlastatud pakett ja selle hinnanguline kulude jaotus, sealhulgas selle täiendavus struktuurifondidest rahastatavate meetmetega 34. Taani ametiasutused on välja pakkunud järgmised meetmed, mis moodustavad individuaalsete teenuste kooskõlastatud paketi, mille eesmärk on koondatud töötajate tagasitoomine tööturule: – Omandatud kvalifikatsioonide ja pädevuste hindamine, millega saab lühendada (uue) ametliku kvalifikatsiooni omandamiseks kuluvat aega – kas personaalselt või rühmades. Sellist hindamist peetakse eriti vajalikuks kvalifitseerimata töötajate puhul. – Koolitamise ja haridusega seotud tegevused: – Kvalifitseerimata töötajatele kombineeritud üldharidus, mille abil saadakse võimalus juurdepääsuks kutseharidusele või selle lõpetamiseks; lugemis/kirjutamisoskuse ja matemaatika alane koolitus; kutseõpe valdkondades, kus on head töövõimalused ja täiendav õpe / täiendavad kutseõppe kursused, st põhikvalifikatsiooni ja vastavate kutsetunnistuste saamine uutes valdkondades. – Kvalifitseeritud töötajatele (sealhulgas bürootöötajatele) eri tüüpi õpe / täiskasvanuharidus, et tõsta töötajate kvalifikatsioon kõrgemale tasemele samas kutsevaldkonnas, st kvalifitseeritud töötajast võib saada tehnikaspetsialist; erikursused täiendavate oskuste või kutsetunnistuste ja uue üld- või kutsehariduse omandamiseks, et vahetada elukutset või valdkonda. – Juhtidele, inseneridele ja tehnikutele inviduaalne pakett, kus pakutakse erikursusi täiendava või ametliku kvalifikatsiooni omandamiseks, näiteks kutsetunnistused projektijuhtimises ja sarnastes valdkondades. Iga töötaja puhul võetakse arvesse pikaajalist tööhõivet, seega pööratakse koolituse ja haridusega seotud tegevustes suuremat tähelepanu valdkondadele, millel on viimaste analüüside põhjal arengupotentsiaali. – Ettevõtlust toetatakse kaheosalise protsessi abil, mida rakendatakse koostöös kohalike äri- ja turismikeskustega. Selle protsessi esimene osa on algkursus, mille käigus hinnatakse tulevase ettevõtja arengupotentsiaali. Alles pärast seda, kui esimeses osas on saadud positiivne tulemus, algab teine osa, mille käigus koostatakse äriplaan ja tehakse individuaalset nõustamist, korraldatakse teabetunde ja kohtumisi vastava teemavõrgu rühmadega. – Individuaalne nõustamine uue töökoha leidmisel: siin on sihtrühmaks erialaste ja juhtimisoskusega töötajad, kellel ei ole õnnestunud mõistliku aja jooksul leida uut töökohta pärast Flextronicsist lahkumist. Põhieesmärk on aidata inimesi, kellel on vajalikud oskused juba olemas, aga kes ei ole suutnud endale uut tööd leida. Igat töötajat abistab töökoha vahetuse alase koolituse saanud konsultant, kes tegutseb ettenähtud aja jooksul töötaja nõustaja ja „sparringupartnerina” tööotsingutel. Eesmärgiks on neid töötajaid uue töö leidmisel võimalikult tõhusalt ja võimalikult kiiresti aidata . – Päevaraha: päevaraha makstakse iga päev kõikidele sihtrühmaks olevatele töötajatele, kes osalevad aktiivselt EGFi meetmetes. Toetust makstakse konkreetse meetme kestuse ajal ja see on lahutamatu osa aktiivse tööjõuturu meetmetest, mis on suunatud koondatud töötajate tööalase konkurentsivõime tõstmisele pikemas perspektiivis ning oskuste ja pädevuste suurendamisele. 35. Fondi toetuse rakendamisega seotud kulud, mis on arvatud taotluse hulka vastavalt määruse (EÜ) nr 1927/2006 artiklile 3, koosnevad ettevalmistus-, haldus-, juhtimis-, teavitus- ja reklaamitegevuste ning samuti hindamis- ja kontrollitegevuste kuludest. Peale infolehtede, veebisaidi ja üldise teavitamisega seotud tegevuste kogutakse edulugusid ning neid esitatakse aeg-ajalt ajakirjandusele ja avalikkusele. Lisaks korraldatakse lõppseminar, kus käsitletakse kasutatud EGFi toetuse mõju. Rakenduskulude osakaal, mis moodustab 6,48 % kogukuludest, on tavapärasest suurem, kuna tegemist on suhteliselt väikese objektiga. Mõned kulud on oma absoluutväärtuselt siiski lähedal suurema objekti juhtimiseks vajalikele kuludele. Hindamiskulude alla kuuluvad väliseksperdi teenused. 36. Taani ametiasutuste kavandatavad individuaalsed teenused on aktiivsed tööturumeetmed, mis on määruse (EÜ) nr 1927/2006 artikli 3 kohaselt toetuskõlblikud. Taani ametiasutuste hinnangu kohaselt on kogukulud 2 109 093 eurot, millest individuaalsete teenuste kulud moodustavad 1 972 381 eurot ja EGFi toetuse rakendamisega seotud kulud 136 712 eurot (6,48 % kogukuludest). Fondilt taotletav kogusumma on 1 370 910 eurot (65 % kogukuludest). Meetmed || Toetust vajavate töötajate hinnanguline arv || Hinnangulised kulud toetust vajava töötaja kohta (eurodes) || Kulud kokku (EGF ja riiklik kaasfinantseerimine) (eurodes) Individuaalsed teenused (määruse (EÜ) nr 1927/2006 artikli 3 esimene lõik) Kvalifikatsioonide ja pädevuste hindamine || 110 || 537 || 59 070 Kvalifitseerimata tööjõu üldharidus || 50 || 6 040 || 302 000 Kvalifitseerimata tööjõu kutseõpe || 60 || 8 054 || 483 240 Kvalifitseeritud tööjõu kutseõpe || 11 || 12 904 || 141 944 Tehnikakursused tehnikutele || 20 || 10 738 || 214 760 Erikursused juhtidele ja inseneridele || 6 || 4 295 || 25 770 Ettevalmistuskursused tulevastele ettevõtjatele || 20 || 1 342 || 26 840 Äriplaanide koostamine ja ärialane nõustamine || 10 || 1 275 || 12 750 Individuaalne nõustamine uue töökoha leidmisel || 20 || 1 342 || 26 840 Päevaraha || 153 || 4 439 || 679 167 Individuaalsed teenused kokku || || 1 972 381 Fondi toetuse rakendamisega seotud kulud (määruse (EÜ) nr 1927/2006 artikli 3 kolmas lõik) Ettevalmistavad meetmed ja nõustamine || || 59 866 Haldus || || 32 886 Teavitamine ja reklaam || || 18 792 Hindamine || || 20 134 Kontrollitegevus || || 5 034 EGFi toetuse rakendamisega seotud kulud kokku || || 136 712 Eeldatavad kulud kokku || || 2 109 093 Fondi toetus (65 % kogukuludest) || || 1 370 910 37. Taani kinnitab, et eespool kirjeldatud meetmed täiendavad struktuurifondidest rahastatud meetmeid ning kasutusele on võetud vajalikud mehhanismid ELi fondidest tuleva topeltrahastamise ennetamiseks. Kuupäev(ad), millal alustati või millal kavatsetakse alustada individuaalsete teenuste pakkumist asjaomastele töötajatele 38. Taani alustas asjaomastele töötajatele suunatud individuaalsete teenuste osutamist 21. märtsil 2012. Nimetatud teenused on osa individuaalsete teenuste kooskõlastatud paketist, mille kohta on fondile esitatud kaasrahastamistaotlus. Seega kujutab kõnealune kuupäev endast fondist saadava toetuse puhul toetuskõlblikkusperioodi algust. Menetlused tööturu osapooltega konsulteerimiseks 39. Pärast teadet Flextronics Denmarki sulgemise kohta alustas tööhõivekeskus töörühma loomist. Ettevõtte, töötajate, tööhõivekeskuse ja ametiühingu F3 esindajad kohtuseid regulaarselt ning kooskõlastasid töörühma ja tööhõivekeskuse poolt algatatud taotluse koostamist. Tööhõivekeskus pidas samuti sidusrühmadega jätkuvat dialoogi pakutavate teenuste kvaliteedi ja asjakohasuse üle. 40. Taani ametiasutused on kinnitanud, et riiklikes ja ELi õigusaktides sätestatud nõuded kollektiivse koondamise kohta on täidetud. Teave meetmete kohta, mis on siseriikliku õiguse või kollektiivlepingute kohaselt kohustuslikud 41. Seoses määruse (EÜ) nr 1927/2006 artiklis 6 sätestatud kriteeriumidega on Taani ametiasutused taotluses · kinnitanud, et fondist saadav rahaline toetus ei asenda meetmeid, mis on riiklike õigusaktide või kollektiivlepingute kohaselt äriühingute vastutusalas; · tõendanud, et kavandatud meetmed on ette nähtud töötajate toetamiseks ja neid ei kasutata ettevõtete või sektorite ümberstruktureerimiseks; · kinnitanud, et eespool nimetatud toetuskõlblikele meetmetele ei anta toetust ELi muudest rahastamisvahenditest. Haldus- ja kontrollisüsteemid 42. Taani on komisjonile teatanud, et rahalist toetust haldavad ja kontrollivad samad asutused, mis haldavad ja kontrollivad Euroopa Sotsiaalfondist rahastatavaid meetmeid Taanis. Rahastamine 43. Taani taotluse põhjal on kavas fondist rahastada kooskõlastatud individuaalsete teenuste paketti (sealhulgas fondi toetuse rakendamise kulud) 1 370 910 euro ulatuses, mis moodustab 65 % kogukuludest. Komisjoni kavandatav assigneering fondist põhineb Taani esitatud teabel. 44. Arvestades määruse (EÜ) nr 1927/2006 artikli 10 lõike 1 alusel fondist eraldatava toetuse maksimumsummat ja assigneeringute ümberpaigutamise võimalusi, teeb komisjon ettepaneku kasutada fondi vahendeid eespool nimetatud kogusummas, mis eraldatakse finantsraamistiku rubriigist 1a. 45. Kavandatava rahalise toetuse puhul jääb enam kui 25 % fondi aastasest maksimumsummast kasutamiseks aasta viimasel neljal kuul kooskõlas määruse (EÜ) nr 1927/2006 artikli 12 lõikega 6. 46. Tehes käesoleva ettepaneku fondi kasutuselevõtmiseks, algatab komisjon 17. mai 2006. aasta institutsioonidevahelise kokkuleppe punktis 28 sätestatud lihtsustatud kolmepoolse menetluse eesmärgiga saada mõlemalt eelarvepädevalt institutsioonilt nõusolek fondi kasutamise ja vajaliku summa kohta. Komisjon kutsub üles seda eelarvepädevat institutsiooni, kes saavutab fondi kasutamise eelnõu suhtes esimesena asjakohasel poliitilisel tasandil kokkuleppe, teavitama oma kavatsustest teist eelarvepädevat institutsiooni ja komisjoni. Kui üks eelarvepädev institutsioon on eriarvamusel, kutsutakse kokku ametlik kolmepoolne kohtumine. 47. Samuti esitab komisjon ümberpaigutamise taotluse, et kirjendada 2012. aasta eelarvesse konkreetsed kulukohustuste assigneeringud, nagu on nõutud 17. mai 2006. aasta institutsioonidevahelise kokkuleppe punktis 28. Makseassigneeringute allikad 48. Eelarverea 04 05 01 jaoks 2012. aastal algselt ette nähtud makseassigneeringute summa kulutatakse täielikult ära pärast seda, kui kaks eelarvepädevat institutsiooni on vastu võtnud EGFi vahendite mobiliseerimise kohta praeguseks esitatud ettepanekud ja seega ei piisa nendest vahenditest käesolevas taotluses nõutava summa katmiseks. Esitatakse taotlus EGFi eelarverea makseassigneeringute suurendamiseks kas vahendite ümberpaigutamise teel, kui leitakse mõni saadaolevate assigneeringute allikas, või paranduseelarve teel. Kõnealuselt eelarverealt eraldatavat summat kasutatakse käesoleva taotluse jaoks vajatava 1 370 910 euro suuruse summa katmiseks. Ettepanek: EUROOPA PARLAMENDI JA NÕUKOGU OTSUS Globaliseerumisega Kohanemise Euroopa Fondi kasutuselevõtmise kohta kooskõlas Euroopa Parlamendi, nõukogu ja komisjoni 17. mai 2006. aasta institutsioonidevahelise kokkuleppe (eelarvedistsipliini ja usaldusväärse finantsjuhtimise kohta) punktiga 28 (taotlus EGF/2011/013 DK/, DK/Flextronics, Taani) EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Euroopa Parlamendi, nõukogu ja komisjoni 17. mai 2006. aasta institutsioonidevahelist kokkulepet eelarvedistsipliini ja usaldusväärse finantsjuhtimise kohta,[8] eriti selle punkti 28, võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1927/2006 Globaliseerumisega Kohanemise Euroopa Fondi loomise kohta,[9] eriti selle artikli 12 lõiget 3, võttes arvesse Euroopa Komisjoni ettepanekut[10] ning arvestades järgmist: (1) Globaliseerumisega Kohanemise Euroopa Fond (edaspidi „fond”) on asutatud selleks, et osutada täiendavat abi töötajatele, kes on koondatud globaliseerumise tõttu maailmakaubanduses toimunud oluliste struktuurimuutuste tulemusena, ja aidata neil tööturule tagasi pöörduda. (2) Fondi rakendusala on laiendatud nii, et alates 1. maist 2009 kuni 30. detsembrini 2011 esitatud taotluste puhul võib toetust anda ka töötajatele, kes on koondatud otseselt ülemaailmse finants- ja majanduskriisi tagajärjel. (3) 17. mai 2006. aasta institutsioonidevahelise kokkuleppe kohaselt on fondi kasutamise ülemmäär 500 miljonit eurot aastas. (4) Taani esitas 21. detsembril 2011 taotluse EGFi vahendite kasutuselevõtmiseks seoses ettevõttes Flextronics International Denmark A/S toimunud koondamistega ja täiendas seda lisateabega kuni 23. augustini 2012. Taotlus vastab rahalise toetuse kindlaksmääramise nõuetele, mis on sätestatud määruse (EÜ) nr 1927/2006 artiklis 10. Seetõttu teeb komisjon ettepaneku 1 370 910 euro eraldamiseks. (5) Seepärast tuleks kasutusele võtta fondi vahendid, et rahastada Taani taotluses nimetatud meetmeid, ON VASTU VÕTNUD KÄESOLEVA OTSUSE: Artikkel 1 Euroopa Liidu 2012. aasta üldeelarvest võetakse Globaliseerumisega Kohanemise Euroopa Fondi raames kasutusele 1 370 910 eurot kulukohustuste ja maksete assigneeringutena. Artikkel 2 Käesolev otsus avaldatakse Euroopa Liidu Teatajas. Brüssel, Euroopa Parlamendi nimel Nõukogu nimel president eesistuja [1] ELT C 139, 14.6.2006, lk 1. [2] ELT L 406, 30.12.2006, lk 1. [3] Kooskõlas määruse (EÜ) nr 1927/2006 artikli 3 kolmanda lõiguga. [4] http://www.circuitsassembly.com/cms/component/content/article/159/10901-ems-top-50 [5] http://investors.flextronics.com/phoenix.zhtml?c=98555&p=irol-irhome [6] http://www.electronics.ca [7] http://www.newinsight.dk/en/projekter/vis/projectName/analyse-af-virksomhedernes-kompetencebehov-i-holstebro-skive-struer-og-lemvig [8] ELT C 139, 14.6.2006, lk 1. [9] ELT L 406, 30.12.2006, lk 1. [10] ELT C […], […], lk […].